toeganklikheid | byderhand
Julie 5, 2020 Julie 6, 2020 ~ byderhand2015	~ Lewer kommentaar
Ná die afhandeling van die projek in die multisensoriese tuin op die skoolterrein en in Blindiana Barista, kon die Byderhandspan saam met die Pionierdrukkery alternatiewe publikasiemoontlikhede ondersoek. In 2019 is die Byderhand-Pionierprojek in Die Pionier, 'n tweemaandelikse publikasie van die Pionierdrukkery, bekend gestel. 'n QR-kode is in elke uitgawe ingesluit, wat toegang tot 'n Pionierstorie verskaf het. Hierdie eksperiment het gewys dat dit wel moontlik is om die tegnologie ook op dié manier te gebruik en die inhoud nog meer toeganklik te maak. Die span het daarom besluit om 'n vollediger publikasie saam te stel.
Soos dit met alle aspekte van die Byderhandprojek die geval is, het die produksie van die bundel spanwerk en samewerking vereis. Die samestelling van die inhoud en ontwerp is deur Franci Greyling en Gustaf Tempelhof gedoen; die drukwerk is onder leiding van Elzaan Hendrikcs deur die span van die Pionierdrukkers onderneem; en 'n spannetjie Skryfkunsstudente het, met Quinten Pendle as braille-leser se hulp, die QR-kodes ingeplak.